

**ΠΑΣΟΚ–ΚΙΝΗΜΑ ΑΛΛΑΓΗΣ**

**ΑΠΟΣΤΟΛΑΚΗ ΜΙΛΕΝΑ**

**Αθήνα, 12 Μαρτίου 2025**

Επίκαιρη Ερώτηση

**Προς:** τον Υπουργό Δικαιοσύνης κ. Γιώργο Φλωρίδη.

**Θέμα:** Υπήρξε προφορική έγκριση της Εισαγγελέας Πρωτοδικών Λάρισας και της Τακτικής Ανακρίτριας για τις ενέργειες που οδήγησαν στην αλλοίωση του χώρου του δυστυχήματος στο τραγικό δυστύχημα των Τεμπών;

Κύριε Υπουργέ,

Στις 4.3.2025, κατά την συζήτηση του αιτήματος του ΠΑΣΟΚ για την σύσταση ειδικής κοινοβουλευτικής επιτροπής για τη διενέργεια προκαταρκτικής εξέτασης για την διερεύνηση του αδικήματος της παράβασης καθήκοντος (άρθρο 259 ΠΚ)από τον πρώην Υφυπουργό Κλιματικής Κρίσης και Πολιτικής Προστασίας Χρήστο Τριαντόπουλο, ο κος Τριαντόπουλος ανέφερε κατά την ομιλία του στην Ολομέλεια της Βουλής ότι «οι όποιες σημαντικές αποφάσεις, όπως ο τερματισμός της αναζήτησης ανθρώπινων λειψάνων και η μεταφορά των πάντων στο Κουλούρι, έγιναν υπό την προφορική έγκριση του ανακριτή». Υποστήριξε δε, ότι οι παραπάνω ισχυρισμοί προκύπτουν από το σημείο 568 του πορίσματος του Εθνικού Οργανισμού Διερεύνησης Αεροπορικών & Σιδηροδρομικών Ατυχημάτων και Ασφάλειας Μεταφορών(ΕΟΔΑΣΑΑΜ).

Όπως όλοι γνωρίζουμε, το δυστύχημα συνέβη στις 28.2.2023. Η μεταφορά των κρίσιμων για την έρευνα στοιχείων στην θέση «Κουλούρι» έλαβε χώρα μετά τις 3.3.2023. Μετά τις 3.3.2023 αρμόδια ανακριτική αρχή, ήταν ήδη η Εισαγγελία Πρωτοδικών Λάρισας και η αρμόδια Τακτική Ανακρίτρια που είχαν μετά την άσκηση ποινικής δίωξης από 2.3.2023 την ευθύνη της ανάκρισης.Κατά συνέπεια, από το χρονικό αυτό σημείο της 2.3.2023, οποιαδήποτε επέμβαση στο χώρο του δυστυχήματος έπρεπε να γίνει σε συντονισμό με την Εισαγγελική και Ανακριτική Αρχή και σε κάθε περίπτωση με την επίσημη έγκρισή τους.

Με δεδομένο ότι κάθε ανακριτική πράξη πρέπει να γίνεται γραπτά και να συντάσσεται σχετική έκθεση,

Με δεδομένο ότι προκύπτουν ενέργειες αλλοίωσης του χώρου του δυστυχήματος και απώλειας κρίσιμων για την έρευνα στοιχείων,όπως επισημαίνει με την από 15/7/24 με αρ. 69 διάταξη της η Εισαγγελέας Εφετών κ. Αικ. Μάτση

Ερωτάται ο αρμόδιος Υπουργός:

1. Δόθηκε προφορική έγκριση από την Εισαγγελέα Πρωτοδικών Λάρισας και την Τακτική Ανακρίτρια για την μεταφορά κρίσιμων για την έρευνα στοιχείων στην περιοχή «Κουλούρι»; Συντάχθηκαν οι σχετικές εκθέσεις για τις ενέργειες που έλαβαν χώρα;

2. Υπάρχει δικαστικός λειτουργός που παρείχε «προφορική έγκριση» παραβιάζοντας τους βασικούς κανόνες της ανακριτικής διαδικασίας όπως προκύπτουν από τον  Κώδικα Ποινικής Δικονομίας;

Η ερωτώσα βουλευτής

Μιλένα Αποστολάκη